## La Generalitat reclama al Govern més ajudes directes per a famílies i empreses en compte d’avals ICO que els obliguen a endeutar-se

*** La Conselleria d’Hisenda advertix que el finançament activat per l’Institut de Crèdit Oficial suposarà costos extres innecessaris per als afectats per la riuada**

La Generalitat sol·licita al Govern d’Espanya ajudes directes a fons perdut a famílies, empreses i pimes o préstecs que no tinguen costos per als damnificats de la riuada perquè els fons ICO que ha activat han de ser retornats amb els interessos que determinen els bancs.

La consellera portaveu i d’Hisenda, Ruth Merino ha indicat que “els fons ICO cobriran al banc que els pose en marxa i no als particulars, pimes i empreses, que han sigut afectats per la riuada” i que “els valencians el que necessiten són ajudes i no augmentar els deutes”.

La consellera d’Hisenda ha explicat que la línia d’avals ICO anunciada esta setmana pel Govern central no és una ajuda directa per als damnificats sinó un acompte de les ajudes i indemnitzacions que els corresponen, i l’accés a estos préstecs implicarà un cost aparellat per als damnificats.

Amb este instrument financer, dotat amb 5.000 milions d’euros, el Govern aportarà la garantia de l’Estat a préstecs concedits per les entitats financeres als afectats en concepte d’acompte de les ajudes i indemnitzacions que hagen de rebre del Consorci de Compensació d’Assegurances, amb la qual cosa esta quantitat “no suposa una ajuda directa per als damnificats, sinó una garantia únicament destinada a facilitar l’accés al crèdit a través de les entitats financeres adherides, que són els qui aporten la liquiditat”, ha puntualitzat Merino.

Els acomptes i crèdits als quals van vinculats han de ser retornats pels afectats amb els corresponents interessos. El tipus d’interés aplicat a estes operacions el fixen les mateixes entitats financeres prestatàries sense que l’ICO establisca cap limitació.

A més dels avals concedits per a préstecs en concepte d’avançament de les ajudes i indemnització, l’ICO preveu una línia d’avals per a finançar inversions o circulant i en estos casos, les entitats financeres podrien demanar als titulars d’estes operacions garanties addicionals a les aportades per l’Estat.

Fecha: 16/11/2024